SKRIFTLIG FORESPØRGSEL E-3163/02

af Marjo Matikainen-Kallström (PPE-DE)og Christian Rovsing (PPE-DE) til Rådet

(5. november 2002)

Om: Atomkraft i Bulgarien

Vi henviser til det seminar, som fandt sted i Europa-Parlamentet den 1. oktober 2002, hvor man drøftede fremtiden for det bulgarske atomkraftværk i Kozloduy, og til Verheugens svar på Kommissionens vegne af 23. september 2002 på skriftlig forespørgsel E-2121/02 af Matikainen-Kallström og Adam.

Under Parlamentets seminar forelagde direktøren for atomkraftsikkerhed i Det Internationale Atomenergiagentur en rapport fra sikkerhedseksperternes seneste mission. I rapporten konkluderedes det, at sikkerhedsnormerne reaktor 3 og 4 i Kozloduy nu var nået op på samme sikkerhedsniveau som de reaktorer fra samme år, der er i drift i EU.

Verheugen sagde i sit svar på den ovennævnte skriftlige forespørgsel, at reaktor 3 og 4 i atomkraftværket Kozloduy fortsat udviste en række afvigelser fra sikkerhedskravene, og han henviste til, at EU's medlemsstater som følge heraf krævede, at disse reaktorer blev nedlukket senest i 2006.

Rådet bedes udtale sig om sikkerhedsrapporten fra Det Internationale Atomenergiagentur om reaktor 3 og 4 i Kozloduy. Især bedes Rådet bekræfte, hvilke sikkerhedskrav det lægger til grund for sin vurdering (hvis de afviger fra de sikkerhedskrav, der anvendes af Det Internationale Atomenergiagentur), og anføre grundene til, at reaktor 3 og 4 i Kozloduy på trods af konklusionerne i sikkerhedsrapporten fra Det Internationale Atomenergiagentur skal nedlukkes. I denne forbindelse bedes Rådet redegøre for de afvigelser, som Verheugen henviste til.

Svar

(3. marts 2003)

Indledningsvis vil Rådet gerne påpege, at nuklear sikkerhed ikke henhører under Fællesskabets, men under national kompetence, og at det ikke har modtaget IAEA's sikkerhedsrapport om enhed 3 og 4 i atomkraftværket i Kozloduy, som de ærede medlemmer henviser til. Rådet understreger desuden, at det ikke har for vane at kommentere erklæringer fra medlemmer af Europa-Kommissionen.

For så vidt angår kernen i de ærede medlemmers spørgsmål vil Rådet gerne henlede deres opmærksomhed på Rådets svar på skriftlig forespørgsel E-1363/02.

Ikke desto mindre bringer Rådet følgende globale rammer for situationen i erindring:

- På tiltrædelseskonferencen på ministerplan med Bulgarien den 18. november 2002 nåede man til enighed om, at energikapitlet ikke kræver yderligere forhandlinger på dette stade. Denne enighed blev også opnået på grundlag af Bulgariens tilsagn om at lukke enhed 3 og 4 i atomkraftværket i Kozloduy i 2006. Det blev endvidere aftalt, at EU vil sende en ekspertmission til Bulgarien så snart som muligt inden den endelige afslutning af forhandlingerne. Missionens mandat vil være på linje med rapporten om nuklear sikkerhed i forbindelse med udvidelsen og peer review-statusrapporten. Disse eksperter vil overvåge, hvor langt man er nået i gennemførelsen af anbefalingerne i disse rapporter, også med skyldigt hensyn til ovennævnte tilsagn om lukning.

- I den forbindelse erindrer EU om, at det er EU's generelle holdning under tiltrædelsesforhandlingerne, at det er vigtigt at opnå en høj grad af nuklear sikkerhed og miljøbeskyttelse, som det fremgår af de relevante rådskonklusioner. EU er fast besluttet på at følge de deri omhandlede spørgsmål nøje under hele tiltrædelsesprocessen. EU vil fortsat overvåge den nukleare sikkerhedssituation i Bulgarien indtil tiltrædelsen, idet det dog skal pepeges, at ansvaret for sikker konstruktion, opførelse, drift og nedlæggelse af et atomanlæg ligger hos den medlemsstat, under hvis jurisdiktion anlægget henhører.